ОШ ,,Сестре Павловић'' Белановица

**Извештај са екскурзије ученика од 5. до 8. разреда**

04/05.05.2022.год

## Екскурзија за ученике од 5. до 8. разреда изведена је 04. и 05. маја 2022. на релацији Белановица-Смедерево- Лепенски вир - Кладово- Виминацијум -Белановица.

Екскурзија је изведена у организацији ТА ,,Ластра'',уз присуство возача,туристичког водича и лекара.

## Циљ екскурзије је упознавање ученика са природним и привредним одликама Источне Србије.

Укупно је путовао 41 ученик, и одељењске старешине 5, 6. и 8. разреда: Мирјана Сандић, Милка Секулић и Душица Димитријевић Динчић.

Полазак је планиран за 8 сати,након окупљања ученика и прегледа аутобуса од стране саобраћајне полиције,крећемо на пут.

 Први локалитет који смо обишли, уз пратњу водича, била је смедеревска тврђава. Ученици су саслушали легедну о настанку тврђаве од локалног водича и прошетали по великом и малом граду у оквиру ње.. Након тога су имали слободно време за шетњу и одмор у центру града.

Пут нас води долином Дунава кроз највећу клисуру у Европи, кренули смо ка Лепенском виру где су ученици погледали кратак документарни филм о почецима истраживања овог локалитета који сведочи о давнашњој насељености ових крајева..У оквиру локалитета омогућено им је разгледање и музеја у коме су изложени предмети откривени приликом ископавања.

У хотел „Ђердап“ у Кладову стигли смо око 18 часова, и веома брзо се сместили у собе, по раније утврђеном распореду, освежили се и сишли у хотелски ресторан на вечеру. Затим је уследило спремање за журку, која је организована у дискотеци, недалеко од нашег хотела. У пратњи наставника и водича, ученици су отпочели ђускање око 22 часа, а завршили пред поноћ.

Други дан, 05.05. почео је доручком у 8:30 часова. а затим заказана посета ХЕ „Ђердап“ у 10 часова . Ученици су посетили два одељења хидроелектране и научили пар интересантних ствари о начину производње електричне енергије и проласку бродова кроз тај део пловног Дунава. Вратили смо се у Кладово, имали слободно време за шетњу и разгледање града обзиром да је време било сунчано и топло.Вратили смо се у хотел на ручак и затим кренули према Виминацијуму. Ово је уједно био и последњи локалитет који смо посетили у оквиру дводневне екскурзије.

Налазиште се састоји из градског дела и војног логора. Посебан утисак на нас је оставио скелет мамута, за који је процењено да је стар преко милион година, као и пролазак кроз веома узан, потпуно мрачан камени пролаз, како би видели фреске које датирају из 3. и 4. века н.е.

Кренули смо према Белановици и око 20:00 стигли испред школе где су нас чекали родитељи да би преузели ученике.

Екскурзија је протекла у најбољем реду.Током екскурзије пратило нас ј лепо време уз добро расположење ученика и наставника.Ученици су се понашали примерно.Наставници су задовољни реализацијом екскурзије.Стручни водич је професионално обавио свој посао.Планирани васпитно-образовни циљеви су реализовани.

Белановица, 10.05.2022.године

Вођа пута,Мирјана Сандић